Sedmični izvještaj polena za područje Zeničko-dobojskog kantona

Podaci sa mjernih stanica za polen Tešanj, Zenica i Visoko
Za period: ponedjeljak, 03. avgust 2026. godine - nedjelja, 09. avgust 2026. godine
(Napomena: mjerna stanica za polen u Zenici na servisu) 

I dalje preovladavaju visoke koncentracije polena koprive, ambrozija i pelin sve više prisutne u polenskom spektru, posebno na području Tešnja

Već smo duboko ušli u treći i završni period ovosezonskog monitoringa alergenog polena u kojem dominiraju zeljaste korovske biljke.
Treću sedmicu zaredom daleko najrašireniji polen je polen koprive (Urticaceae). Visoke koncentracije polena koprive prisutne su tokom cijele sedmice na području koje pokriva mjerna stanica u Visokom. U porodicu kopriva spada i (Parietaria) koja cvate zajedno sa koprivom i njen polen je pomiješan sa polenom koprive (Urtica). Tačnu količina polena Parietarije teško je utvrditi, jer se polenova zrnca ovih dvaju rodova pod mikroskopom teško razlikuju. U isto vrijeme na području Tešnja preovladavale su uglavnom umjerene koncentracije polena koprive, što je i razumljivo jer je zbog niže nadmorske visine, na ovom području prošao vrhunac cvatnje.
Počela je i glavna sezona polena divljeg hmelja (Humulus), a time i za porodicu konoplje (Cannabacea). Konoplja kao poljoprivredna kultura koja se uzgaja radi proizvodnje prediva u tekstilnoj industriji (vlakno), na ovim prostorima nije prisutna tako da pronađena polenova zrna isključivo pripadaju divljem hmelju kojeg pronalazimo na gradskim i prigradskim zapuštanim površinama. Niske do umjerene koncentracije polena d. hmelja bit će česte, a postat će prilično visoke u blizini muških biljaka koje proizvode veliku količinu polena.
Ambrozija (Ambrosia) počinje cvjetati i oslobađati polen. Koncentracije polena ambrozije u zraku svakodnevno se povećavaju. Za sada lokalno i to na području Tešnja gdje su evidentirane značajne površine pod ovom korovskom izrazito alergenom biljnom vrstom. Vrhunac cvatnje ambrozije rezervisan je za treću dekadu avgusta i prvu polovinu septembra mjeseca. Realno je očekivati da će ove godine zbog izrazito povoljnih klimatskih uslova vrhunac cvatnje ambrozije doći nešto ranije i da će samim tim i duže trajati što je vrlo nepovoljno za osobe alergične na polen ambrozije.
Biljke ambrozije pronalazimo na izrazito oskudnim i siromašnim dobro osvijetljenim mjestima, uz puteve, željezničke tračnice, različitim odlagalištima otpada, zapuštenim površinama ali isto tako i na izrazito plodnim zemljištima kao korov različitih okopavina gdje zbog povoljnih uslova mogu izrasti i do 1,8 m visoko sa velikim brojem cvijetnih glavica i velikom produkcijom polena.
Polen pelina (Artemisia) pojavljuje se gotovo istovremeno sa ambrozijom. Za sada su to niske do blago umjerene koncentracije, dok se u narednim danima očekuje povećanje koncentracija na svim mjernim mjestima. Biljke pelina slično kao i ambrozije možemo naći na različitim mjestima i često zajednički dijele životni prostor, uključujući i urbana područja. 
Polen trava (Poaceae) jedva dostiže koncentracije koje bi izazvale upozorenja. Većina vrsta trava završila je s cvjetanjem ili je uvehnula tokom ljeta. Međutim, na nekim nepokošenim zelenim površinama može doći do blagog ponovnog cvjetanja, ponekad pojačanog kasnocvjetajućim travama ili travama iz drugog otkosa.
Zbog toga polen trava može biti lokalni izvor umjerenog onečišćenja zraka. Međutim, obično je premalo polena da bi izazvalo simptome alergije kod pogođenih osoba. Sezona cvjetanja kukuruza (Zea) na nižim područjima je završena ili je slaba, što znači da ovaj lokalni izvor polena postupno presušuje.
Polenski spektar obuhvata i polen kiselica (Rumex), pepeljuge (Chenopodiaceae) i bokvice (Plantago) u niskim do blago umjerenim koncentracijama.
Njima se pridružuju pojedinačne polenske čestice bora (Pinus), lipe (Tilia), štitastih biljaka (Apiaceae) ili glavočika (Asteraceae) i štitarki (Apiaceae).

Zaključak: Približava se vrhunac sezone cvjetanja biljaka iz grupacije zeljastih korovskih biljaka prije svega koprive, ambrozije i pelina, a time i nagovještaj završetka ovogodišnje sezone mjerenja koncentracija polena.
[bookmark: _GoBack]Koncentracije polena ambrozije i pelina u zraku uskoro će doseći svoj sezonski maksimum, dok će polena trava biti sve manje i manje.

